ថៃ​ចុះ​ឈ្មោះ​ជនអន្តោប្រវេសន៍​ដើម្បី​បង្ក្រាប​អ្នក​ជួញ​ដូរ​មនុស្ស
រដ្ឋាភិបាល​ថៃ​ឲ្យ​ដឹង​ថា កម្មករ​អន្តោប្រវេសន៍​១​លាន​នាក់​បាន​ចុះ​បញ្ជី​ជាមួយ​កម្មវិធី​រដ្ឋាភិបាល​ចាប់តាំង​ពី​ការ​ចាប់ផ្តើម​នៅ​ខែ​មិថុនា។
សប្តាហ៍នេះជាឱសានវាទចុងក្រោយសម្រាប់កម្មវិធីចុះឈ្មោះកម្មករអន្តោប្រវេសន៍ដែលកម្មវិធីនេះនឹងចុះបញ្ជីកម្មករបរទេស និងស្ថាប័នពាណិជ្ជកម្មដែលជួលពួកគេ។ កម្មវិធីនេះមានបំណងបង្ក្រាបក្រុមជនពាលរត់ពន្ធមនុស្សដែលបានទទួលផលចំណេញយ៉ាងសម្បើមពីកម្មករបរទេស និងនិយោជកដែលកេងប្រវ័ញ្ចលើកម្មករ។ ណៃ ដែលជាជនជាតិភូមា អាយុ២៥ឆ្នាំ បានមកប្រទេសថៃកាលពីប្រាំមួយឆ្នាំមុន ដើម្បីព្យាយាមសងបំណុលពីរបររកស៊ីបង្គាដែលមិនបានជោគជ័យនៅភាគខាងត្បូងភូមា។ ដូចជនជាតិភូមាដ៏ទៃទៀតដែរ គាត់បានឲ្យពួកជនពាលជួយរកការងារឲ្យគាត់។ ក្រុមជនពាលទាំងនេះបានជួញដូរប្រជាពលរដ្ឋភូមារាប់ពាន់នាក់ឲ្យចូលធ្វើការក្នុងរោងចក្រ ការងារកសិកម្ម បម្រើនៅតាមផ្ទះ ឬជាអ្នកបម្រើផ្លូវភេទ។ ណៃបានឲ្យលុយភ្នាក់ងារនេះដើម្បីរកការងារឲ្យគាត់នៅក្នុងរោងចក្ររបស់ថៃ។ ភ្នាក់ងារនេះបានឲ្យគាត់ខ្ចីលុយ៣០០ដុល្លារទុកចំណាយជាមុន។ គាត់និយាយថា ប្រាក់កម្ចីនេះត្រូវសងវិញក្នុងតម្លៃពីពីរទៅបីដងច្រើនជាងប្រាក់ដើមក្នុងពេលតែប៉ុន្មានខែប៉ុណ្ណោះ។ ណៃ និយាយថាល័ក្ខខ័ណ្ឌការងាររោងចក្រគឺអាក្រក់ណាស់។ មានរឿងបង់ប្រាក់សងថ្លៃធ្វើដំណើរក្នុងកម្រិតទ្វេដង។ អ្នកមើលការខុសត្រូវមានកាន់កាំភ្លើង ហើយបើសិនជាគេមិនចូលចិត្តអ្វីដែលគេឃើញ កម្មករនឹងត្រូវគេធ្វើបាប។ ណៃ បានគេចខ្លួន ហើយសព្វថ្ងៃ ជាកម្មករម្នាក់ក្នុងចំណោមកម្មករភូមា៣សែននាក់ដែលធ្វើការក្នុងឧស្សាហកម្មអាហារសមុទ្រនៅក្នុងខេត្តសាមុតសាកន នាជាយក្រុងបាងកក។ ផ្លាកសញ្ញាជាភាសាភូមានៅតាមទីផ្សារគឹជាតឹកតាងវត្តមានរបស់ប្រជាពលរដ្ឋភូមានៅក្នុងសហគមន៍។ រដ្ឋាភិបាលថៃឲ្យដឹងថា កម្មករអន្តោប្រវេសន៍១លាននាក់បានចុះបញ្ជីជាមួយកម្មវិធី រដ្ឋាភិបាលចាប់តាំងពីការចាប់ផ្តើមនៅខែមិថុនា។ កាលបរិច្ឆេទចុងក្រោយសម្រាប់ការចុះឈ្មោះសំខាន់គឺនៅខែកក្កដា ប៉ុន្តែមន្ត្រីរដ្ឋាភិបាលបានពន្យារកាលបរិច្ឆេទចុងក្រោយសម្រាប់កម្មករនេសាទដល់ថ្ងៃសៅរ៍។ បន្ទាប់ពីកាលបរិច្ឆេទចុងក្រោយនេះកន្លងផុត និយោជកអាចនឹងត្រូវផាកពិន័យសម្រាប់ការជួលកម្មករដែលមិនបានចុះបញ្ជី។ ហើយកម្មករខុសច្បាប់ក៍អាចប្រឈមមុខនឹងការផាកពិន័យឬក៍ដាក់ពន្ធធនាគារដែរ។ របាយការណ៍មួយរបស់ក្រសួងការបរទេសសហរដ្ឋអាមេរិកស្តីពីការជួញដូរមនុស្សដែលចេញផ្សាយក្នុងឆ្នាំនេះ បានដាក់ប្រទេសថៃក្នុងចំណាត់ថ្នាក់ទី២នៃប្រទេសដែលពាក់ព័ន្ធនឹងការជួញដូរមនុស្ស ដែលក្នុងនោះមានប្រទេស អាហ្វហ្កានីស្ថាន កម្ពុជា ចិន រុស្ស៊ី និងហ្សំប៊ី។ អង្គការសហប្រជាជាតិឲ្យដឹងថា ប្រជាពលរដ្ឋជាង២លាន៥សែននាក់មកពីប្រទេសចំនួន១២៧ត្រូវបានជួញដូរទៅប្រទេសជាង១៣០ជារៀងរាល់ឆ្នាំ។ អង្គការពលកម្មអន្តរជាតិប៉ាន់ស្មានថាការជួញដូរមនុស្សផ្តល់ចំណូលជាង៣០ពាន់លានដុល្លារអាមេរិកដល់ពួកឧក្រិដ្ឋជន។ លោកស្រី ចយ អេហ្សេឡូ (Joy Ezeilo) អ្នករាយការណ៍ពិសេសរបស់អង្គការសហប្រជាជាតិស្តីពីការជួញដូរមនុស្សនឹងធ្វើទស្សនកិច្ចប្រទេសថៃនាសប្តាហ៍នេះដើម្បីវាយតម្លៃការខិតខំប្រឹងប្រែងដោះស្រាយបញ្ហាអន្តោប្រវេសន៍ខុសច្បាប់ និងអ្នកដែលត្រូវបានជួញដូរ។ លោកស្រីនិយាយថាសហប្រតិបត្តិការអន្តរជាតិដែលប្រសើរជាងនេះគឺជាការចាំបាច់សម្រាប់បង្ក្រាបការជួញដូរមនុស្ស ប៉ុន្តែបុព្វហេតុដែលមានភាពចម្រូងចម្រាសនៃបញ្ហានេះអាចធ្វើឲ្យការខំប្រឹងប្រែងនេះមានការលំបាក។ លោកស្រីមានប្រសាសន៍ថា៖ «ជាអកុសលរឿងមួយចំនួនកំពុងតែក្លាយជារឿងនយោបាយដ៏ខ្លាំងនៅក្នុងប្រទេសជាច្រើននៃពិភពលោកហើយវាក៏បានបង្កើតភាពតានតឹងយ៉ាងខ្លាំង និងដំណោះស្រាយដែលមានសារជាតិស្អប់ខ្ពើមជនបរទេសចំពោះបញ្ហាអន្តោប្រវេសន៍។ យើងគួរតែដឹងថា អន្តោប្រវេសន៍ផ្តល់ការអភិវឌ្ឍដល់ប្រទេសដែលទទួលពួកគេក៏ដូចជាប្រទេសរបស់គេដែរ។ ដូច្នេះហើយ យើងត្រូវតែមើលរឿងនេះក្នុងចក្ខុវិស័យដែលទូលាយជាងនេះ»។ លោកស្រី អេហ្សេឡូ នឹងជួបជាមួយមន្ត្រីរដ្ឋាភិបាល ក្រុមអង្គការក្រៅរដ្ឋាភិបាល និងក្រុមកម្មករចំណាកស្រុកដើម្បីពិភាក្សាអំពីកម្មវិធីចុះឈ្មោះកម្មករចំណាកស្រុក និងបញ្ហាផ្សេងៗទៀត។ លោក សុំពុង ស្រាក្រៅ (Sompong Srakraew) ប្រធានមូលនិធិបណ្តាញលើកកម្ពស់សិទ្ធិពលកម្មនៅថៃនិយាយថា បើទោះជារដ្ឋាភិបាលថៃបានចាត់វិធានការក្នុងការកាត់បន្ថយការលំបាកដែលកម្មករខុសច្បាប់ប្រឈមក៏ដោយ វានៅតែមិនទាន់ឈានដល់គោលដៅដែលកំណត់ដោយក្រុមអង្គការក្រៅរដ្ឋាភិបាលនៅឡើយ។ លោកមានថ្លែងថា៖ «អស់រយៈពេលពីរឆ្នាំមកហើយដែលរដ្ឋាភិបាលថៃមានការព្រួយបារម្ភពីបញ្ហាពលកម្មកុមារ។ ហើយក្រសួងការងារបានធ្វើការយ៉ាងជិតស្និទ្ធជាមួយអង្គការពលកម្មអន្តរជាតិដើម្បីបម្រើពលកម្មកុមារ។ ប៉ុន្តែក្នុងពេលជាមួយគ្នានោះដែរ ក្រសួងការងារព្យាយាមបដិសេធថា មានការប្រើប្រាស់ពលកម្មកុមារនៅតាមរោងចក្រ។ ប៉ុន្តែស្ថានភាព និងព័ត៌មាន ដែលបានមកពីរដ្ឋាភិបាលនិងអង្គការក្រៅរដ្ឋាភិបាលដូចជាខ្ញុំគឺមិនដូចគ្នាទេ»។ ក្រុមពលកម្មអន្តោប្រវេសន៍ស្វាគមន៍ដំណើរទស្សនកិច្ចរបស់ លោកស្រី អេហ្សេឡូ ប៉ុន្តែបញ្ជាក់ថា រឿងនេះជាបញ្ហាតំបន់ ហើយការយកចិត្តទុកដាក់គួរតែផ្តោតទៅលើក្រុមឧក្រិដ្ឋជនដែលទទួលខុសត្រូវលើរបររកស៊ីក្នុងតំបន់៕ ប្រែសម្រួលដោយបូរី ស៊ីរីវណ្ណ